## FGV destinarà prop d’un milió d’euros al manteniment d’ascensors i escales mecàniques de TRAM d’Alacant

*** La xarxa d’Alacant disposa de 22 aparells d’elevació, en concret 8 ascensors i 14 escales mecàniques**

Ferrocarrils de la Generalitat Valenciana (FGV) destinarà en els pròxims tres anys prop d’un milió d’euros al manteniment i la conservació d’ascensors i escales mecàniques de la xarxa de TRAM d’Alacant.

Per a fer-ho, l’empresa pública ha tret a licitació, per 911.609,56 euros, IVA inclòs, un contracte en el qual s’han incorporat les noves necessitats que amb el temps, l’experiència i les exigències de millora contínua s’han anat implementant per a aconseguir el millor servici possible. El futur contracte tindrà una duració inicial de tres anys, que es podrà ampliar amb dos pròrrogues anuals.

De fet, la nova adjudicació no arreplega només un manteniment integral dels ascensors i les escales mecàniques de la xarxa d’Alacant, sinó que, a més, afig diverses funcionalitats per a prolongar la vida útil dels equips i per a la millora de les prestacions que s’oferixen als clients.

D’esta manera, el nou contracte incorpora, a més del manteniment de tots els equips, els treballs necessaris en horari no comercial, el servici de disponibilitat 24 hores els 365 dies de l’any i el manteniment correctiu complet amb la reparació de les avaries que es produïsquen en les instal·lacions objecte del contracte actual, des del mínim desajustament fins a la resolució d’una gran avaria que puga ocórrer.

Així mateix, es realitzaran els manteniments dels elements de seguretat implementats en compliment de l’UNE-EN-115-2, el manteniment de cicle llarg d’escales mecàniques, la modernització d’ascensors i la millora de les condicions d’accessibilitat d’estos, i el compliment d’indicadors de disponibilitat, fiabilitat i qualitat amb la finalitat de garantir i millorar la prestació dels equips.

En l’actualitat, el TRAM d’Alacant disposa de 5 ascensors i 14 escales mecàniques per a l’ús dels seus clients, repartits per Luceros (2 i 6, respectivament); Mercado (2 i 4) i Marq-Castillo (1 i 4), a més d’un ascensor en les oficines d’FGV situades en La Marina, i dos ascensors en els tallers del Campello.

Fecha: 11/04/2025